SCC ดีดบวก 4% หลังร่วงยาว 5 วันติด โบรกฯแนะ “ซื้อ” มองกำไรไตรมาส 3 แตะ 1 หมื่นล.
SCC ดีดบวก 4% หลังร่วงยาว 5 วันติด โบรกฯแนะ "ซื้อ" มองกำไรไตรมาส 3 แตะ 1 หมื่นล.
20 ต.ค. 2563

ผู้สื่อข่าวรายงานว่า ราคาหุ้น บริษัท ปูนซิเมนต์ไทย จำกัด (มหาชน) หรือ SCC ณ เวลา 10.56 น. อยู่ที่ระดับ 348 บาท บวก 14 บาท หรือ 4.19% สูงสุดที่ระดับ 349 บาท ต่ำสุดที่ระดับ 336 บาท ด้วยมูลค่าการซื้อขาย 688.50 ล้านบาท

ด้านนักวิเคราะห์ บล.ฟิลลิป (ประเทศไทย) ระบุในบทวิเคราะห์ คาดการณ์กำไรสุทธิของ SCC ในงวดไตรมาส 3/63 จะกลับมาฟื้นตัวดีจากปีก่อน โดยหลักมาจากธุรกิจปิโตรเคมี ซึ่งเห็นอุปสงค์เข้ามาอย่างต่อเนื่องในภูมิภาค ตามการฟื้นตัวของกิจกรรมการผลิตอุตสาหกรรม โดยเฉพาะรถยนต์ ทำให้ Spread HDPE-Naphtha เพิ่มจากงวดไตรมาส 3/62 ที่ US$457/ตัน สู่ระดับ US$523/ตัน ในงวดไตรมาส 3/63
ขณะที่ ธุรกิจบรรจุภัณฑ์ยังไปได้ดีตามอุปสงค์ที่ดีขึ้นหลังการบริโภคเริ่มขยับ ทั้งในประเทศและภูมิภาค อย่างไรก็ตาม ยอดขายธุรกิจวัสดุก่อสร้างยังซบเซา แต่เชื่อว่าการบริหารต้นทุนที่ดี และรูปแบบการขายแบบครบวงจร (ขายพร้อมให้คำแนะนำติดตั้ง) ช่วยสร้างมูลค่าเพิ่มให้สินค้า ทำให้กำไรน่าจะลดลงไม่มาก ดังนี้ ภาพรวมกำไรไตรมาส 3/63 ถือว่าดีกว่าที่ประเมินก่อนหน้า กำไรปิโตรเคมีฟื้นตัวได้ดีกว่าคาด ทำให้กำไรไตรมาส 3/63 เพิ่มขึ้น 62% เทียบกับช่วงเดียวกันของปีก่อน สู่ระดับ 1 หมื่นล้านบาท